Sveitarfélögin sem verða fyrir mesta áfallinu vegna yfirvofandi loðnubrests bíða með að taka upp fjárhagsáætlanir sínar þangað til afdrif loðnunnar verða fullráðin . Sveitarstjórnirnar eru byrjaðar að undirbúa aðgerðir . Karl Óttar Pétursson , bæjarstjóri í Fjarðabyggð , segir að áhrif loðnubrestsins séu ekki að fullu ljós . „ Við bíðum og gerum okkur enn vonir um að eitthvað komi , “ segir Karl . Verði engin loðnuvertíð mun það hafa mikil áhrif í Fjarðabyggð , eins og fram kom í greinargerð fjármálastjóra bæjarins . T.d. verða bæjarsjóður og hafnarsjóður af um 260 milljóna króna tekjum . Stærsta framkvæmd Fjarðabyggðar í ár er viðbygging við leikskólann á Reyðarfirði . Framkvæmdir standa yfir og verður ekki frestað . Stóra framkvæmdin hjá Fjarðabyggðahöfnum er við höfnina á Norðfirði . Karl segir að búið sé að bjóða verkið út og það verði mun ódýrara en reiknað var með . Samráð í Eyjum Loðnubrestur hefur einnig mikil áhrif í Vestmannaeyjum . Mat fjármálastjóra á áhrifum þess fyrir bæjarsjóð og hafnarsjóð er í vinnslu . Íris Róbertsdóttir , bæjarstjóri í Vestmannaeyjum , reiknar með að bæjarráð komi saman til aukafundar þegar matið liggur fyrir . Hún segir að farið sé að huga að því að efna til samráðsvettvangs til að fara yfir málið með hagsmunaaðilum .